钦定古今图书集成/明伦汇编/官常典/第327卷 > 大学衍义补 > 舒化
## 钦定古今图书集成/明伦汇编/官常典/第327卷 > 大学衍义补 > 舒化

按《明外史》本传：“化字汝德，临川人。嘉靖三十八年进
士。授衡州推官，改补凤阳，擢户科给事中。隆庆初，三
迁刑科都给事中。帝任宦官，旨多从中下。化言：‘法者
天下之公，大小罪犯宜悉付法司，不当则臣等论劾。
若竟自敕行，则喜怒未必当，而法司与臣等俱虚设’。”
诏是其言。冬至郊天，闻帝咳声，推论阴阳姤复之渐，
“请法天养微阳。”词甚切直。有诏言：“灾眚洊至，由部院
政事不修，令厂卫密察，举朝震骇。”大臣皆引罪乞罢。
化偕同列言：“厂卫徼巡辇下，惟诘奸宄，禁盗贼耳。驾
驭百官，乃天子权，而纠察非法，则责在台谏，岂厂卫
所得干？今命之刺访，将必开罗织之门，逞机阱之术，
祸贻善类。使人人重足累息，何以为治？且厂卫非能
自廉察，必属之番校。陛下不信大臣，反信若属耶？”御
史刘思贤等亦极陈其害，帝并不从。已而事竟寝。校
尉负尸出北安门，兵马指挥孙承芳见之，疑有奸，系
狱鞫讯。词连内官李阳春。阳春惧，诉于帝，言尉所负
非死者，出外乃死。承芳妄生事，刑校尉。帝信之，杖承
芳六十，斥为民。化请以阳春所奏下法司勘问，不纳。
四年热审，请释累臣郑履淳、李芳。及朝审，又请释李
己，皆得宥。时高拱当国，路楷、杨顺以构杀沈炼论死。
拱欲为楷地，谓顺首祸。顺死，楷可勿坐。化取狱牍示
拱曰：“狱故无炼名，有之自楷始。楷诚罪首。”拱又议宥
方士王金等罪，化言：“此遗诏意，即欲勿罪，宜何辞？”忤
拱，出为陜西参政。再疏致仕归。万历初，累擢太仆少
卿，复以疾归。由南京大理卿召拜刑部左侍郎。云南
缅贼平，帝御五凤楼受俘。化读奏词，音吐洪亮，进止
有仪，帝目属之。会刑部缺尚书，手诏用化。化言：“‘陛下
仁心出天性。知府钱若赓、知州方复干以残酷死戍。
请饬大小臣僚各遵律例，毋淫刑。《大明律》’一书，高皇
帝揭之两庑，手加更定。今未经详断者，或命从重拟
议；已经定议者，又诏加等处斩，是谓律不足用也。去
冬雨雪不时，灾异频见，咎当在此。”帝优诏答之。会续
修《会典》，因辑嘉靖三十四年以后事例与刑名相关
者三百八十二条奏之，诏颁示中外。十四年应诏陈
言，请信诏令，清狱讼，速讯谳，严检验，禁冤滥，而以格
天安民归本圣心。帝嘉纳焉。帝虑群下欺罔，间有讦
发，辄遣官逮捕，牵引证佐，文案累积。化言：“主术贵执
要，不当侵有司，徒使人归过于上，而下反得缘以饰
非。”潞王府小校以事为兵马司吏目所笞，帝怒，逮吏
目下诏狱，掠死，又罪其捕卒七人。化争之，诏罪为首
一人，馀并获宥。明年京察，拾遗南京科道论及。化遂
三疏乞归。帝不许。会当虑囚，复起视事。中贵传帝意，
宥重辟三十馀人，化争不可。诏卒从其议。寻称病笃，
乃听归。卒。赠太子少保，谥庄僖。